Ilmoitus Indonesiasta peräisin olevien teksturoitujen polyesterifilamenttilankojen tuontiin sovellettavien polkumyyntitoimenpiteiden välivaiheen tarkastelun vireillepanosta



Virallinen lehti nro C 129 , 31/05/2002 s. 0002 - 0004



Ilmoitus Indonesiasta peräisin olevien teksturoitujen polyesterifilamenttilankojen tuontiin sovellettavien polkumyyntitoimenpiteiden välivaiheen tarkastelun vireillepanosta (2002/C 129/02) Komissio on päättänyt panna omasta aloitteestaan vireille neuvoston asetuksen (EY) N:o 384/96(1), sellaisena kuin se on viimeksi muutettuna asetuksella (EY) N:o 2238/2000(2), jäljempänä "perusasetus", 11 artiklan 3 kohdan mukaisen välivaiheen tarkastelun. 1. Tuote Tarkasteltavana oleva tuote on Indonesiasta peräisin oleva teksturoitu polyesterifilamenttilanka, jäljempänä "tarkasteltavana oleva tuote", joka tällä hetkellä luokitellaan CN-koodiin 5402 33 00. Tämä CN-koodi annetaan ainoastaan ohjeellisena. 2. Voimassa olevat toimenpiteet Tällä hetkellä voimassa olevat toimenpiteet ovat neuvoston asetuksella (EY) N:o 2160/96(3), sellaisena kuin se on viimeksi muutettuna asetuksella (EY) N:o 1078/2001(4) käyttöön otetut lopulliset polkumyyntitullit. 3. Tarkastelun perusteet Komission käynnissä olevan samaa menettelyä koskevan toimenpiteiden voimassaolon päättymistä koskevan tarkastelun yhteydessä saamien tietojen ja Le Comité International de la Rayonne et des Fibres Synthetiques'in (CIRFS) saamien tietojen perusteella komissio katsoo, että perusteet ovat riittävät oikeuttamaan voimassa olevia toimenpiteitä koskevan välivaiheen tarkastelun vireillepano. Näistä tiedoista ilmenee, että polkumyyntimarginaalit ovat muuttuneet huomattavasti suhteessa niihin polkumyyntimarginaaleihin, joiden perusteella voimassa olevat toimenpiteet otettiin käyttöön. Mitä tulee vahinkoa koskeviin näkökohtiin, käytettävissä olevien tietojen perusteella vaikuttaa ilmeiseltä, että voimassa olevista toimenpiteistä huolimatta asianomaisesta maasta yhteisön markkinoille suuntautuvan polkumyynnillä tapahtuvan viennin määrät ovat edelleen huomattavia ja että ne ovat näin ollen edelleen vaikuttaneet yhteisön tuotannonalalle aiheutuneeseen vahinkoon. Tämän perusteella näyttää siltä, että voimassa olevat toimenpiteet eivät enää riitä poistamaan vahingollisten polkumyyntikäytäntöjen vaikutuksia. 4. Menettely Kuultuaan neuvoa-antavaa komiteaa komissio on päättänyt, että on olemassa riittävä näyttö välivaiheen tarkastelun vireille panemiseksi, mistä syystä se panee vireille tarkastelun perusasetuksen 11 artiklan 3 kohdan nojalla. 4.1. Menettely polkumyynnin ja vahingon määrittelemiseksi a) Otanta Koska tässä menettelyssä on osallisina suuri määrä osapuolia, komissio voi päättää soveltavansa otantamenetelmää perusasetuksen 17 artiklan mukaisesti. i) Indonesiassa olevien viejien/tuottajien otanta Pystyäkseen päättämään otannan tarpeellisuudesta ja voidakseen tarvittaessa valita otoksen komissio kehottaa kaikkia viejiä/tuottajia tai niiden edustajia ilmoittautumaan ottamalla yhteyttä komissioon ja toimittamalla yrityksestään tai yrityksistään seuraavat luottamukselliset tai julkiset tiedot tämän ilmoituksen 5 kohdan b alakohdan i alakohdassa asetetussa määräajassa: - yrityksen nimi, osoite, sähköpostiosoite, puhelin-, faksi- ja/tai teleksinumerot sekä yhteyshenkilön nimi, - paikallisena valuuttana ilmaistu liikevaihto ja tarkasteltavana olevan tuotteen 1 päivän tammikuuta 2001 ja 31 päivän joulukuuta 2001 välisenä aikana yhteisöön vietäviksi myydyt tonnimäärät, - paikallisena valuuttana ilmaistu liikevaihto ja tarkasteltavana olevan tuotteen 1 päivän tammikuuta 2001 ja 31 päivän joulukuuta 2001 välisenä aikana kotimarkkinoilla myydyt tonnimäärät, - tarkka kuvaus yrityksen toiminnasta tarkasteltavana olevan tuotteen osalta ja tarkasteltavana olevan tuotteen 1 päivän tammikuuta 2001 ja 31 päivän joulukuuta 2001 välisenä aikana tuotetut tonnimäärät, - kaikkien tarkasteltavana olevan tuotteen tuotantoon ja/tai myyntiin (vienti- ja/tai kotimarkkinoille) osallistuvien etuyhteydessä olevien yritysten(5) nimet ja tarkka kuvaus niiden toiminnasta, - muut asiaa koskevat tiedot, joista komissiolle saattaa olla hyötyä otoksen valinnassa, - tieto siitä, suostuvatko yritykset osallistumaan otokseen, mikä merkitsee myös kyselylomakkeen täyttämistä ja vastauksia koskevan, paikalla suoritettavan tarkastuksen hyväksymistä. Saadakseen viejiä/tuottajia koskevan otoksen valinnan kannalta tarpeellisena pitämänsä tiedot komissio ottaa lisäksi yhteyttä viejämaan viranomaisiin ja tiedossa oleviin viejien/tuottajien järjestöihin. ii) Tuojien otanta Pystyäkseen päättämään otannan tarpeellisuudesta ja voidakseen tarvittaessa valita otoksen komissio kehottaa kaikkia etuyhteydettömiä tuojia tai niiden edustajia ilmoittautumaan komissiolle ja toimittamaan yrityksestään tai yrityksistään seuraavat luottamukselliset tai julkiset tiedot tämän ilmoituksen 5 kohdan b alakohdan i alakohdassa asetetussa määräajassa: - yrityksen nimi, osoite, sähköpostiosoite, puhelin-, faksi- ja/tai teleksinumerot sekä yhteyshenkilön nimi, - yrityksen kokonaisliikevaihto euroina 1 päivän tammikuuta 2001 ja 31 päivän joulukuuta 2001 väliseltä ajalta, - työntekijöiden kokonaismäärä, - tarkka kuvaus yrityksen toiminnasta tarkasteltavana olevan tuotteen osalta, - tarkasteltavana olevan tuodun tuotteen yhteisön markkinoille tuodut tonnimäärät ja kyseisen tuonnin arvo euroina sekä tuodun tuotteen jälleenmyynti yhteisön markkinoilla 1 päivän tammikuuta 2001 ja 31 päivän joulukuuta 2001 välisenä aikana, - kaikkien tarkasteltavana olevan tuotteen tuotantoon, jalostukseen, hankintaan ja/tai myyntiin osallistuvien etuyhteydessä olevien yritysten(6) nimet ja tarkka kuvaus niiden toiminnasta, - muut asiaa koskevat tiedot, joista komissiolle saattaa olla hyötyä otoksen valinnassa, - tieto siitä, suostuvatko yritykset osallistumaan otokseen, mikä merkitsee myös kyselylomakkeen täyttämistä ja vastauksia koskevan, paikalla suoritettavan tarkastuksen hyväksymistä. Saadakseen tuojia koskevan otoksen valinnan kannalta tarpeellisina pitämänsä tiedot komissio ottaa lisäksi yhteyttä tiedossa oleviin tuojien järjestöihin. iii) Otosten lopullinen valinta Asianomaisten osapuolten on toimitettava otosten valinnan kannalta merkitykselliset tiedot tämän ilmoituksen 5 kohdan b alakohdan i alakohdassa asetetussa määräajassa. Komissio aikoo valita otokset lopullisesti kuultuaan niitä asianomaisia osapuolia, jotka ovat ilmoittaneet haluavansa kuulua otokseen. Otokseen valittujen yritysten on täytettävä kyselylomake tämän ilmoituksen 5 kohdan b alakohdan ii alakohdassa asetetussa määräajassa, ja niiden on toimittava yhteistyössä tutkimuksessa. Jos yhteistyö ei ole riittävää, komissio tekee päätelmänsä käytettävissä olevien tietojen perusteella perusasetuksen 17 artiklan 4 kohdan ja 18 artiklan mukaisesti. b) Kyselylomakkeet Saadakseen tutkimuksensa kannalta välttämättöminä pitämänsä tiedot komissio lähettää kyselylomakkeen yhteisön tuotannonalalle ja yhteisön tuottajia edustaville järjestöille, Indonesiassa toimiville otokseen valituille viejille/tuottajille, viejien/tuottajien järjestöille, otokseen valituille tuojille, pyynnössä mainituille tai tämän tarkastelun kohteena olevien toimenpiteiden käyttöönottoon johtaneessa tutkimuksessa yhteistyössä toimineille tuojien järjestöille sekä asianomaisen viejämaan viranomaisille. Sellaisten Indonesiassa toimivien viejien/tuottajien, jotka vaativat yksilöllisen marginaalin vahvistamista perusasetuksen 17 artiklan 3 kohdan ja 9 artiklan 6 kohdan soveltamiseksi, olisi pyydettävä kyselylomake 5 kohdan a alakohdan i alakohdassa vahvistetussa määräajassa, koska niiden on toimitettava asianmukaisesti täytetty kyselylomake tämän ilmoituksen 5 kohdan a alakohdan ii alakohdassa vahvistetussa määräajassa. Näiden osapuolten on kuitenkin huomattava, että jos viejistä/tuottajista tehdään otanta, komissio voi päättää olla vahvistamatta niille yksilöllistä marginaalia, jos se olisi tarpeettoman vaivalloista ja estäisi tutkimuksen loppuun saattamisen ajoissa. Kaikkien tämän tarkastelun kohteena olevien toimenpiteiden käyttöönottoon johtaneessa tutkimuksessa yhteistyöstä kieltäytyneiden asianomaisten osapuolten olisi kuitenkin pyydettävä kyselylomake 5 kohdan a alakohdan i alakohdassa asetetussa määräajassa, koska tämän ilmoituksen 5 kohdan a alakohdan ii alakohdassa asetettua määräaikaa sovelletaan kaikkiin asianomaisiin osapuoliin. c) Tietojen kerääminen ja osapuolten kuuleminen Kaikkia asianomaisia osapuolia pyydetään esittämään näkökantansa, toimittamaan kyselyä täydentäviä tietoja ja esittämään asiaa tukeva näyttö. Nämä tiedot ja asiaa tukeva näyttö on toimitettava komissiolle tämän ilmoituksen 5 kohdan a alakohdan ii alakohdassa asetetussa määräajassa. Komissio voi lisäksi kuulla asianomaisia osapuolia, jos ne pyytävät sitä ja osoittavat, että niiden kuulemiseen on olemassa erityisiä syitä. Tämä pyyntö on esitettävä tämän ilmoituksen 5 kohdan a alakohdan iii alakohdassa asetetussa määräajassa. 4.2. Yhteisön edun arviointimenettely Jos polkumyynnin ja vahingon jatkuminen varmistuu, tehdään perusasetuksen 21 artiklan mukaisesti päätös siitä, olisiko polkumyyntitoimenpiteet yhteisön edun nimissä säilytettävä voimassa, kumottava vai olisiko niitä muutettava. Tämän vuoksi yhteisön tuotannonala, tuojat, niitä edustavat järjestöt, edustavat käyttäjät ja edustavat kuluttajajärjestöt voivat tämän ilmoituksen 5 kohdan a alakohdan ii alakohdassa asetetussa yleisessä määräajassa ilmoittautua ja toimittaa tietoja komissiolle, mikäli ne voivat osoittaa, että niiden toiminnan ja tarkasteltavana olevan tuotteen välillä on objektiivisesti havaittava yhteys. Osapuolet, jotka ovat toimineet edellisen virkkeen ohjeiden mukaisesti, voivat pyytää saada tulla kuulluiksi esittäen erityiset syyt sille, miksi niitä olisi kuultava tämän ilmoituksen 5 kohdan a alakohdan iii alakohdassa asetetussa määräajassa. Olisi huomattava, että 21 artiklan mukaisesti toimitetut tiedot otetaan huomioon ainoastaan, jos ne on tosiasiallisilla todisteilla osoitettu oikeiksi tietoja toimitettaessa. 5. Määräajat a) Yleiset määräajat i) Kyselylomakkeen pyytäminen Kaikkien tämän tarkastelun kohteena olevien toimenpiteiden käyttöönottoon johtaneessa tutkimuksessa yhteistyöstä kieltäytyneiden asianomaisten osapuolten olisi pyydettävä kyselylomake mahdollisimman nopeasti mutta viimeistään 15 vuorokauden kuluessa tämän ilmoituksen julkaisemisesta Euroopan yhteisöjen virallisessa lehdessä. ii) Osapuolten ilmoittautuminen sekä täytettyjen kyselylomakkeiden ja muiden tietojen toimittaminen Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava ottamalla yhteyttä komissioon, esitettävä näkökantansa ja toimitettava vastaukset kyselyyn tai muut tiedot 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, jollei toisin ilmoiteta. Otokseen valittujen yritysten on toimitettava kyselyvastaukset tämän ilmoituksen 5 kohdan b alakohdan ii alakohdassa asetetussa määräajassa. iii) Kuuleminen Asianomaiset osapuolet voivat myös pyytää saada tulla komission kuulemiksi samassa 40 päivän määräajassa. b) Otantaa koskeva erityinen määräaika i) Kaikki otosten valintaan liittyvät tiedot on toimitettava komissiolle 15 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, koska komissio aikoo kuulla niitä asianomaisia osapuolia, jotka ovat ilmoittaneet haluavansa olla mukana otosten lopullisessa valinnassa, 21 päivän kuluessa tämän ilmoituksen julkaisemisesta Euroopan yhteisöjen virallisessa lehdessä. ii) Otokseen valittujen osapuolten on toimitettava kyselyvastaukset komissiolle 37 päivän kuluessa siitä, kun niiden valinnasta otokseen on ilmoitettu. 6. Kirjalliset huomautukset, kyselylomakkeiden palauttaminen ja kirjeenvaihto Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta) ja niissä on oltava asianomaisen osapuolen nimi, osoite, sähköpostiosoite, puhelinnumero ja faksi- ja/tai teleksinumero. Komission osoite: European Commission TERV - 0/13 B - 1049 Bruxelles/Brussel Faksi (32-2) 295 65 05 Teleksi COMEU B 21877. 7. Yhteistyöstä kieltäytyminen Jos asianomainen osapuoli kieltäytyy antamasta tai ei muutoin toimita tarvittavia tietoja määräajassa tai merkittävällä tavalla vaikeuttaa tutkimusta, päätelmät, riippumatta siitä, ovatko ne myönteisiä vai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti. Jos asianomaisen osapuolen todetaan toimittaneen väärää tai harhaanjohtavaa tietoa, tätä tietoa ei oteta huomioon ja sen sijasta voidaan käyttää käytettävissä olevia tietoja. (1) EYVL L 56, 6.3.1996, s. 1. (2) EYVL L 257, 11.10.2000, s. 2. (3) EYVL L 289, 12.11.1996, s. 14. (4) EYVL L 149, 2.6.2001, s. 5. (5) Etuyhteydessä olevan yrityksen käsitettä selvitetään yhteisön tullikoodeksin soveltamissäännöksistä annetun komission asetuksen (ETY) N:o 2454/93 143 artiklan 1 kohdassa (EYVL L 253, 11.10.1993, s. 1). (6) Etuyhteydessä olevan yrityksen käsitettä selvitetään yhteisön tullikoodeksin soveltamissäännöksistä annetun komission asetuksen (ETY) N:o 2454/93 143 artiklan 1 kohdassa (EYVL L 253, 11.10.1993, s. 1).